V skladu z 49. in za izvajanje 48. člena Zakona o izobraževanju odraslih (Uradni list RS, št. 110/06 - uradno prečiščeno besedilo), ministrica za izobraževanje, znanost in šport izdaja
Pravilnik o izdajanju certifikatov z evropsko ravnjo znanja tujega jezika
1. člen
(vsebina pravilnika)

(1) Ta pravilnik določa vsebino, obliko in postopek izdajanja certifikata z evropsko ravnjo znanja tujega jezika (v nadaljnjem besedilu: certifikat) in nadomestnega certifikata z evropsko ravnjo znanja tujega jezika (v nadaljnjem besedilu: nadomestni certifikat), za izpite iz tujih jezikov, od njihove umestitve v Skupni evropski jezikovni okvir dalje in se opravljajo v okviru splošne in poklicne mature ali javno veljavnega izpita iz tujega jezika za odrasle ter vodenje evidence izdanih certifikatov in nadomestnih certifikatov.
(2) Državni izpitni center na svoji spletni strani javno objavi, kateri izpiti iz tujih jezikov so umeščeni v Skupni evropski jezikovni okvir. 
2. člen

(vsebina in oblika certifikata)

(1) Obrazec certifikata je natisnjen v slovenskem jeziku ali jeziku narodnosti, na Bianco flash 170 g/m2 papirju v 4/2 barvah, v velikosti 21 cm x 29,7 cm, A4 formata. Na zadnji strani obrazca je oznaka, ki jo določi Državni izpitni center ob vsakem novem tisku oziroma ponatisu obrazcev.

(2) Obrazec certifikata je natisnjen tudi v tujem jeziku, za znanje katerega se izdaja certifikat, na Bianco flash 170 g/m2 papirju v 4/2 barvah, v velikosti 21 cm x 29,7 cm, A4 formata. Na zadnji strani obrazca je oznaka, ki jo določi Državni izpitni center ob vsakem novem tisku oziroma ponatisu obrazcev.

(3) Obrazec certifikata v slovenskem jeziku in jeziku narodnosti je določen v prilogi tega pravilnika. Certifikat v tujem jeziku je prevod slovenske različice.
3. člen

(obrazec nadomestnega certifikata)

(1) Nadomestni certifikat se izda na posebnem obrazcu v obliki izpisa iz evidence izdanih certifikatov, ki se vodi pri Državnem izpitnem centru. Obrazec nadomestnega certifikata je natisnjen v slovenskem jeziku ali jeziku narodnosti ali v tujem jeziku, za znanje katerega je bil izdan certifikat, na 80 g/m2 pisarniškem papirju, v velikosti 21 cm x 29,7 cm, A4 formata. 
(2) Obrazec nadomestnega certifikata v slovenskem jeziku in jeziku narodnosti je določen v prilogi tega pravilnika. Nadomestni certifikat v tujem jeziku je prevod slovenske različice.
4. člen
(postopek izdaje certifikata)

(1) Državni izpitni center izda certifikat kandidatu, ki je na izpitu iz tujega jezika iz 1. člena dosegel število odstotnih točk, ki so potrebne za doseg evropske ravni. 
(2) Število odstotnih točk iz prejšnjega odstavka določi Državni izpitni center v skladu z metodologijo Sveta Evrope o umeščanju izpitov iz tujih jezikov v Skupni evropski jezikovni okvir in jih objavi na svoji spletni strani.

(3) Kandidat za opravljen izpit iz prvega odstavka pri Državnem izpitnem centru vloži vlogo za izdajo certifikata. 

(4) Državni izpitni center kandidatu na podlagi podatkov iz svojih evidenc, individualnega preračuna doseženih točk in plačila stroškov izda certifikat v slovenščini in v tujem jeziku, za znanje katerega se izdaja certifikat. Stroške izdaje certifikata določi svet Državnega izpitnega centra.  

(5) Certifikati se izdajo za naslednje ravni:

- B1 na poklicni maturi, 

- B1 in B2 na splošni maturi, na osnovni in višji ravni zahtevnosti,

- A2, B1 in B2 pri izpitih na osnovni in višji ravni za odrasle. 
5. člen
(vrste in vsebina evidenc)
(1) Državni izpitni center pridobi podatke kandidata iz evidenc, ki jih vodi na podlagi Zakona o maturi (Ur. l. RS št. 1/2007 ZMat-UPB-1) in Zakona o izobraževanju odraslih ter vodi evidenco izdanih certifikatov in nadomestnih certifikatov.
(2) Evidenca izdanih certifikatov in nadomestnih certifikatov vsebuje:

· osebne podatke (ime in priimek, datum in kraj rojstva),
· tuj jezik, za katerega se izdaja certifikat in nadomestni certifikat,
· raven znanja v skladu s Skupnim evropskim jezikovnim okvirjem,
· dosežek pri posameznih delih izpita,
· številko in datum izdaje certifikata,
· številko in datum izdaje nadomestnega certifikata.
6. člen
(veljavnost certifikata)

Certifikat, izdan v skladu s tem pravilnikom, je javno veljavna listina.
7. člen
(uveljavitev pravilnika)

Ta pravilnik začne veljati naslednji dan po objavi v Uradnem listu Republike Slovenije.
Št. 

